Broj: 711-I-420-M-28/22-02-21

Zagreb, 27. siječnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznice Majde Burić, zastupnice u Hrvatskom saboru,** za davanjem mišljenja Povjerenstva, na 156. sjednici, održanoj dana 27. siječnja 2021., daje sljedeće:

**MIŠLJENJE**

1. **Sukladno odredbi članka 17. stavka 3. ZSSI-a, obveznica Majda Burić, može istovremeno uz obnašanje dužnosti zastupnice u Hrvatskom saboru obavljati edukacijsku djelatnost u svojstvu predavača ili mentora na projektu uključivanja na tržište rada te za isto primati naknadu.**
2. **Sukladno odredbi članka 17. stavka 4. ZSSI-a obveznica je dužna prilikom podnošenja imovinske kartice prijaviti Povjerenstvu prihode i naknade stečene na temelju obavljenih poslova iz točke I. ove izreke.**

Obrazloženje

Zahtjev za davanjem mišljenja Povjerenstva podnijela je obveznica Majda Burić, zastupnica u Hrvatskom saboru. U Povjerenstvu zahtjev je zaprimljen 20. siječnja 2022. pod poslovnim brojem 711-U-766-M-28/22-01-5, povodom kojeg se vodi predmet broj M-28/22.

Člankom 3. stavkom 1. podstavkom 3. ZSSI-a propisano je da zastupnici u Hrvatskom saboru obveznici u smislu navedenog Zakona, stoga je Majda Burić povodom obnašanja dužnosti zastupnice u Hrvatskom saboru dužna pridržavati se odredbi ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznica u zahtjevu za mišljenje postavlja upit može li kao saborska zastupnica sudjelovati u projektu uključivanja na tržište rada s posebnim naglaskom na uključivanje žena na tržište rada u svojstvu predavača ili mentora.

Člankom 17. stavkom 2. ZSSI-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja, osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Stavkom 3. propisano je da prethodno odobrenje Povjerenstva iz stavka 2. ovoga članka nije potrebno za obavljanje, između ostalog, edukacijske i znanstvene djelatnosti.

Člankom 17. stavkom 4. ZSSI-a propisano je da su obveznici dužni prijaviti Povjerenstvu primitke iz stavaka 2. i 3. ovoga članka.

Povjerenstvo ističe kako uključivanje u rad na projektu koji se odnosi na uključivanje na tržište rada s posebnim naglaskom na uključivanje žena na tržište rada, u svojstvu predavača ili mentora predstavlja obavljanje edukacijske djelatnost u smislu članka 17. stavka 3. ZSSI-a te stoga obveznica Majda Burić može obavljati navedene poslove uz obnašanje dužnosti saborske zastupnice. Isto tako obveznica za navedene poslove može primati naknadu, no istu je temeljem članka 17. stavka 4. dužna prijaviti u imovinskoj kartici koju podnosi sukladno obvezama iz ZSSI-a.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznica Majda Burić, elektronička dostava
2. Objava na internetskoj stranici Povjerenstva
3. Pismohrana